## Odluka Ustavnog suda Republike Hrvatske broj U-IIIA-2806/2003 od 10. svibnja 2005.

### NN 71/2005 (10.6.2005.), Odluka Ustavnog suda Republike Hrvatske broj U-IIIA-2806/2003 od 10. svibnja 2005.

# USTAVNI SUD REPUBLIKE HRVATSKE

**1408**

Ustavni sud Republike Hrvatske, u sastavu Petar Klarić, predsjednik Suda, te suci Marijan Hranjski, Mario Kos, Ivan Matija, Ivan Mrkonjić,
Jasna Omejec, Željko Potočnjak,
Agata Račan, Smiljko Sokol, Nevenka
Šernhorst, Vice Vukojević i Milan Vuković, odlučujući
o ustavnoj tužbi Ž. S. iz K. K., K. 20A, kojeg zastupa T. V., odvjetnik u S.,
na sjednici održanoj 10. svibnja 2005. godine, jednoglasno je donio

## ODLUKU

I. Ustavna tužba se usvaja.

II. Županijski sud u Splitu dužan je donijeti
odluku u predmetu koji se vodi pod poslovnim brojem: Gž-1031/05,
u najkraćem mogućem roku, ali ne duljem od šest (6) mjeseci, računajući od
prvog idućeg dana nakon objave ove odluke u »Narodnim novinama«.

III. Na temelju članka 63. stavka 3. Ustavnog
zakona o Ustavnom sudu Republike Hrvatske (»Narodne novine«, broj 99/99.,
29/02. i 49/02. – pročišćeni tekst), podnositelju ustavne tužbe Ž. S. iz K. K.,
K. 20A, određuje se primjerena naknada zbog povrede ustavnog prava iz članka
29. stavka 1. Ustava Republike Hrvatske (»Narodne novine«, broj 41/01. –
pročišćeni tekst) u iznosu od 6.500,00 kuna.

IV. Naknada iz točke III. izreke ove odluke bit
će isplaćena iz državnog proračuna u roku od tri mjeseca od dana podnošenja
zahtjeva podnositelja Ministarstvu financija Republike Hrvatske za njezinu
isplatu.

V. Ova odluka objavit će se u »Narodnim
novinama«.

```
Obrazloženje
```

```

```

1. Podnositelj ustavne tužbe, temeljem članka
63. Ustavnog zakona o Ustavnom sudu Republike Hrvatske (»Narodne novine«, broj
99/99., 29/02. i 49/02. – pročišćeni tekst, u daljnjem tekstu: Ustavni zakon),
podnio je 18. kolovoza 2003. godine ustavnu tužbu radi duljine parničnog
postupka.

ČINJENICE VAŽNE ZA
USTAVNOSUDSKI POSTUPAK

2. Dana 22. listopada 1993. godine podnositelj je
Općinskom sudu u Splitu podnio tužbu protiv tuženika »S. b.« d. d. S. radi
isplate.

Do 5. studenoga 1997. godine donijeta je presuda
suda prvog stupnja (broj: IV P-887/93 od 22. rujna 1994. godine), koja je
potvrđena presudom Županijskog suda u Splitu (broj: Gž-278/95
od 1. ožujka 1995. godine).

Vrhovni sud usvojio je reviziju tuženika
rješenjem broj: Rev-2269/95 od 30. ožujka 2000.
godine (nakon pet godina), te je predmet vratio na ponovno odlučivanje
prvostupanjskom sudu.

Tada se predmet vodio pod poslovnim brojem IV
P-972/00 i Općinski sud je ponovno donio prvostupanjsku presudu 31. svibnja
2002. godine, koju je Županijski sud u Splitu ukinuo rješenjem broj: Gž-4210/02 od 2. travnja 2004. godine.

U ponovnom postupku predmet se vodi pod brojem
IV P-1369/04. Općinski sud donio je presudu 21. prosinca 2004. godine na koju
su stranke izjavile žalbe te je predmet dostavljen Županijskom sudu u Splitu na
odlučivanje 10. ožujka 2005. godine i predmet se vodi pod brojem: Gž-1031/05 te je i sada u žalbenom postupku.

3. PRAVO VAŽNO ZA
USTAVNOSUDSKI POSTUPAK

Mjerodavno pravo sadržano je u odredbi članka
29. stavka 1. Ustava Republike Hrvatske i odredbama članka 63. Ustavnog zakona.

*Ustavna
tužba je osnovana.*

4. Svoju odluku Ustavni sud obrazlaže sljedećim
utvrđenjima:

4.1. DULJINA SUDSKOG
POSTUPKA

Podnositelj je 22. listopada 1993. godine
Općinskom sudu u Splitu podnio tužbu protiv tuženika »S. b.« d. d. S. radi
isplate plaće.

Međutim, duljina postupka uzima se u razmatranje
od 5. studenoga 1997. godine kada je stupio na snagu Zakon o potvrđivanju
Konvencije za zaštitu ljudskih prava i temeljnih sloboda i Protokola, broj 1,
4, 6, 7 i 11 uz Konvenciju za zaštitu ljudskih prava i temeljnih sloboda
(»Narodne novine«- Međunarodni ugovori, broj 18/97., 6/99. – pročišćeni tekst i
8/99. – ispravak, u daljnjem tekstu: Zakon o potvrđivanju Konvencije), koja
Konvencija u članku 6. stavku 1. jamči, između ostalog, i pravo na suđenje u
razumnom roku.

Ustavna tužba podnijeta je 18. kolovoza 2003.
godine, a do toga dana postupak nije pravomoćno okončan, pa Ustavni sud
utvrđuje da je do dana podnošenja ustavne tužbe postupak trajao ukupno deset
(10) godina, deset (10) mjeseci i dvadeset sedam (27) dana, a nakon stupanja na
snagu Zakona o potvrđivanju Konvencije pa do dana podnošenja ustavne tužbe
postupak je trajao pet (5) godina, devet (9) mjeseci i trinaest (13) dana.

4.2. POSTUPANJE
NADLEŽNOG SUDA

U razmatranom, pravno relevantnom razdoblju,
postupak se vodio pred Općinskim sudom u Splitu u tri navrata. Pred Vrhovnim
sudom Republike Hrvatske revizijski postupak vodio se oko pet godina.
Prvostupanjski sud donio je tri presude, i treća se sada nalazi u žalbenom
postupku pred županijskim sudom. Međutim zbog neaktivnosti Vrhovnog suda
(predmet iz 1995. riješen 30. ožujka 2000. godine) pokraj činjenice da je
postupak vođen tri puta, sudovi su postupali neučinkovito.

4.3. PONAŠANJE
PODNOSITELJA USTAVNE TUŽBE(TUŽITELJA U PARNIČNOM POSTUPKU)

Podnositelj ustavne tužbe kao tužitelj u
parničnom postupku nije pridonio duljini postupka.

4.4. SLOŽENOST SUDSKOG
PREDMETA

Ustavni sud utvrđuje da nije riječ o složenom
predmetu.

OCJENA USTAVNOG SUDA

5. Parnični postupak po tužbi podnositelja, koji
je vođen pred Općinskim sudom u Splitu, pod brojem IV P-1369/04 (ranije: IV
P-887/93, IV P-972/00), a sada pred Županijskim sudom u Splitu, traje preko
deset godina.

U postupanju sudova nije bilo značajnih
razdoblja neaktivnosti osim pred Vrhovnim sudom Republike Hrvatske jer se
revizijski postupak vodio oko pet godina. Po ocjeni Ustavnog suda, u postupku
se nije postupalo učinkovito. Imajući u vidu neučinkovito postupanje suda,
činjenicu da postupak i nadalje nije pravomoćno okončan, Ustavni sud nalazi da
je povrijeđeno pravo podnositelja na suđenje u razumnom roku, zajamčeno člankom
29. stavkom 1. Ustava Republike Hrvatske.

Stoga je u smislu odredbe članka 63. Ustavnog
zakona, donijeta odluka kao pod točkama I. i II. izreke ove odluke.

6. Sukladno odredbi članka 63. stavka 3.
Ustavnog zakona, odlučeno je kao u točkama III. i IV. izreke ove odluke.

Visinu naknade zbog povrede ustavnog prava na
donošenje odluke u razumnom roku, Ustavni sud utvrđuje uzimajući u obzir
okolnosti svakog pojedinog predmeta uz istodobno uvažavanje ukupnih
gospodarskih i socijalnih prilika u Republici Hrvatskoj.

7. Odluka o objavi (točka V. izreke) temelji se
na odredbama članka 29. Ustavnog zakona.

8. Predsjednik Županijskog suda u Splitu dužan
je dostaviti Ustavnom sudu pisanu obavijest o datumima donošenja i otpreme
odluke iz točke II. izreke ove odluke u roku osam (8) dana od dana njezine
otpreme, a najkasnije osam (8) dana od isteka roka određenog u točki II. izreke
ove odluke. Ovaj nalog temelji se na članku 31. stavcima 4. i 5. Ustavnog
zakona.

Broj: U-IIIA-2806/2003

Zagreb, 10. svibnja 2005.

USTAVNI SUD REPUBLIKE HRVATSKE

Predsjednik

**dr****. sc. Petar Klarić**, v. r.

Odluka, NN 71/2005-1408